**Cod Ymddygiad i Dderbynwyr Grantiau Cyffredinol y Llywodraeth**

**Llywodraeth EM**

**Cod Ymddygiad i Dderbynwyr Grantiau**

***Rhagair***

Mae rhoi grantiau yn elfen hanfodol yn y dulliau sydd ar gael i'r llywodraeth gyflawni ei hamcanion polisi. Mae grantiau’n cael eu dyfarnu er mwyn cyflawni pethau ar draws ystod amrywiol o feysydd polisi fel helpu i fynd i'r afael ag anfantais, cefnogi'r Celfyddydau, a hybu ymchwil a thechnolegau, gan helpu'r Deyrnas Unedig i gystadlu ar lefel fyd-eang. Yr amrywiaeth hwn, ynghyd â phwysigrwydd y meysydd a ariennir drwy grantiau i'r Deyrnas Unedig, yw pam mae’n hanfodol sicrhau bod grantiau'n cael eu gweinyddu'n effeithlon ac yn effeithiol, gan roi gwerth am arian i'r trethdalwr.

Yn hyn o beth, nid yw grantiau yn wahanol i gontractau masnachol. Ym mis Medi 2017, cyhoeddodd Swyddogaeth Fasnachol y Llywodraeth y *‘Supplier Code of*

*Conduct’*' ar gov.uk, sy'n nodi'n gyhoeddus y disgwyliadau y mae'r Llywodraeth yn eu gosod ar gyflenwyr masnachol. Mae cyhoeddi Cod Ymddygiad i Dderbynwyr Grantiau yn ddilyniant pwysig, naturiol i'r llywodraeth, er mwyn cysoni’r disgwyliadau a roddir ar Dderbynwyr Grantiau, o ran ymddygiad moesegol a phroffesiynol, â'r disgwyliadau a roddir ar gyflenwyr.

Wrth gwrs, mae yna wahaniaethau sylfaenol rhwng grantiau a chontractau masnachol, ac mae'r cod hwn wedi’i ysgrifennu i gydnabod a pharchu'r gwahaniaethau hynny. Mae hefyd yn wir bod llawer o elfennau cyffredin rhwng grantiau a chontractau, yn enwedig y disgwyliadau ar yr unigolion a'r sefydliadau y dyfernir arian iddynt.

Ar ôl cyhoeddi'r Cod Ymddygiad hwn, bydd cytundebau grantiau cyffredinol y llywodraeth yn cyfeirio ato yn eu telerau a'u hamodau. Rwy'n disgwyl y bydd y rhai sy’n derbyn grantiau yn bodloni disgwyliadau’r cod hwn, ac yn sicrhau bod eu gweithwyr a'u partneriaid yn gwneud yr un peth.

Lyn McDonald

**Cyfarwyddwr, Swyddogaeth Twyll, Gwallau, Dyledion a Grantiau Swyddfa’r Cabinet**

**Rhagymadrodd**

1. Nod y Llywodraeth yw mynd ati ar ran y Trysorlys i gyflawni ystod o ymrwymiadau sy'n cwmpasu cyllid grant, sy'n cynnwys: sicrhau bod y gweithgareddau a ariennir yn cynnig gwerth da; ariannu gweithgareddau sy'n cefnogi polisïau sy'n cyflawni ymrwymiadau maniffesto'r Llywodraeth yn glir ac yn amlwg; a gwaith datblygu sy'n cael ei gyflawni yn unol â’r gyllideb ac yn unol â'r manylebau a nodir yn y cytundeb cyllid grant. Wrth gyflawni'r ymrwymiadau hyn, rhaid inni sicrhau ein bod yn glynu at y safonau uchaf o ran ymddygiad moesegol a phroffesiynol.
2. Rydym yn rhoi tystiolaeth o hyn ar ran y Gwasanaeth Sifil drwy God y Gwasanaeth Sifil a Saith Egwyddor Bywyd Cyhoeddus, sy'n diffinio'r gwerthoedd yr ydym yn eu harddel a'r ymddygiadau sy'n ofynnol gan bob gwas sifil.[[1]](#footnote-1) Mae’n perthynas â Derbynwyr Grantiau yn hanfodol ar gyfer perfformiad llwyddiannus. Mae'r Cod Ymddygiad hwn i Dderbynwyr Grantiau ('y cod hwn') yn nodi'r ymddygiadau a ddisgwyliwn gan Dderbynwyr Grantiau sy'n ymwneud â gweithgareddau a weinyddir drwy grantiau cyffredinol a ariennir gan y Llywodraeth.
3. Wrth ddethol Derbynwyr Grantiau, bydd y llywodraeth yn cynnal gwiriadau i sicrhau ei bod yn gwneud cytundebau grant gydag endidau dibynadwy. Mae’r gwiriadau hyn yn cael eu cyflawni yn unol â'r Safon Weithredol ar gyfer Grantiau Cyffredinol y Llywodraeth, gan sicrhau mynediad teg i gyfleoedd i bawb sy’n Derbyn Grantiau a thriniaeth gyfartal yn ystod prosesau dethol.[[2]](#footnote-2)
4. Wrth i Dderbynwyr Grantiau gyflawni’r gweithgareddau sy'n cael eu hariannu â dyfarniadau grant, rydym yn disgwyl i’w perfformiad gyd-fynd ag ysbryd y cytundeb grant, yn ogystal â llythyren y cytundeb. Disgwyliwn hefyd i'n Derbynwyr Grantiau weithredu, wrth gyflawni gweithgareddau a ariennir gan y Llywodraeth, lle bynnag y bônt yn gweithredu, mewn modd sy'n gydnaws â gwerthoedd gwasanaeth cyhoeddus, lle bo'n bosibl er mwyn hybu arloesedd ac arbenigedd, a lle bo'n gymwys i gyfrannu at y budd cyhoeddus yn y Deyrnas Unedig a thros y môr.
5. Mae gennym ddisgwyliadau uchel hefyd ynglŷn â gweithwyr y llywodraeth yn hyn o beth. Cydnabyddwn fod rheoli grantiau'n effeithiol mewn llawer o achosion yn gofyn am berthynas waith dda rhwng Derbynwyr Grantiau a rheolwyr grantiau'r llywodraeth. Disgwyliwn i'n swyddogion drin y rhai sy’n derbyn grantiau â thegwch a pharch. Yn gyfnewid am hyn rydym yn disgwyl i Dderbynwyr Grantiau drin ein swyddogion yn yr un ffordd, a cheisio adeiladu perthynas gydweithredol effeithiol a llawn ymddiriedaeth sy'n canolbwyntio ar gyflawni pethau er lles y cyhoedd.
6. Mae’r Cod hwn wedi’i fwriadu i gael ei ddefnyddio gan bob adran a'u Cyrff Hyd Braich (ALBs) yn eu perthynas â Derbynwyr Grantiau. Fel datganiad o arferion da, dylai gael ei fabwysiadu gan y rhai sy’n derbyn grantiau'r Llywodraeth yn barod a darpar dderbynwyr. Disgwyliwn i'n Derbynwyr Grantiau gyfleu’r cod ymddygiad hwn i gyflogeion, eu rhiant-gwmni, eu his-gwmnïau ac (os yw'n gymwys) i unrhyw isgontractwyr neu gyfryngwyr.
7. Mae’r Cod hwn wedi’i fwriadu i fod yn ddogfen fyw a fydd yn esblygu yn unol â’r arferion gorau. Bydd y trefniadau hyn yn cael eu hadolygu'n barhaus er mwyn sicrhau eu bod yn parhau i helpu i hwyluso llywodraethiant da yn yr adrannau ac yn eu ALBs.
8. Dylid cyfeirio unrhyw ymholiadau ynglŷn â'r cod hwn sy'n benodol i gynllun grant neu ddyfarniad grant at y rheolwr grantiau unigol yn yr adran berthnasol o'r llywodraeth. Dylid cyfeirio ymholiadau cyffredinol sy'n ymwneud â'r cod hwn at Swyddogaeth Rheoli Grantiau Swyddfa'r Cabinet:

grants-management-function@cabinetoffice.gov.uk

**Cyflogeion a Defnyddwyr Gwasanaethau**

**Triniaeth Barchus**

1. Mae gan ein swyddogion a'r rhai y mae’r gweithgareddau sy'n cael eu hariannu yn effeithio arnyn nhw hawl i gael eu trin yn barchus. Ni fyddwn yn goddef gwahaniaethu, aflonyddu na fictimeiddio yn y gweithle nac mewn cysylltiad ag unrhyw un o wasanaethau’r llywodraeth, a disgwyliwn i'n Derbynwyr Grantiau roi'r un ymrwymiad i'n swyddogion ninnau, a chynnwys eu cyflogeion eu hunain yn yr ymrwymiad hwn, yn unol â Deddf Cydraddoldeb 2010.[[3]](#footnote-3)

**Ymddygiad Proffesiynol**

1. Rydym yn disgwyl i Dderbynwyr Grantiau fod yn fodlon buddsoddi yn eu perthynas â'r llywodraeth a sefydlu ymddiriedaeth gyda'n staff a chydag endidau a sefydliadau eraill sy'n ymwneud â'r gweithgareddau sy'n cael eu hariannu. Rydym hefyd yn disgwyl i Dderbynwyr Grant allu codi eu llais pan nad yw swyddogion y llywodraeth, gweision sifil neu Dderbynwyr Grant eraill yn cynnal y gwerthoedd a ymgorfforir yng Nghod y Gwasanaeth Sifil neu'r Cod hwn. Rydym hefyd yn disgwyl i Dderbynwyr Grantiau godi eu llais, heb ofni canlyniadau, pan fydd prosiect neu weithgaredd a ariennir â grant yn annhebygol o lwyddo oherwydd ein hymddygiad ni neu ddiffyg llywodraethu da. Rydym yn disgwyl yr un ymddygiad pan nad yw grant yn addas i’w ddiben mwyach, er enghraifft, ym manylion neu fesurau’r cytundeb grant.

**Rhyngweithio â grwpiau sy’n agored i niwed**

1. Mae rhai grantiau'n ariannu gweithgareddau i ddefnyddwyr terfynol neu i fuddiolwyr sydd ag anghenion penodol megis y rhai ag anableddau corfforol neu feddyliol, anhwylderau meddygol, plant a phobl ifanc, pobl hŷn, neu'r rhai y mae ffactorau eraill yn eu gosod mewn sefyllfa fregus . Rhaid i Dderbynwyr Grantiau sicrhau bod y defnyddwyr hyn bob amser yn cael eu trin â pharch a bod eu hurddas, eu diogelwch a'u llesiant yn cael eu trin fel blaenoriaeth.
2. Mae'n hanfodol bod Derbynwyr Grantiau yn sicrhau bod pawb sy'n cymryd rhan mewn gweithgareddau a ariennir â grant, fel staff neu gyfranogwyr (gan gynnwys gwirfoddolwyr), yn deall ffiniau ymddygiad priodol. Hefyd bod ganddynt gyfleusterau i'w galluogi i godi llais, heb ofni’r canlyniadau, er enghraifft, os teimlant fod grwpiau sy'n agored i niwed mewn unrhyw ffordd yn cael eu trin yn amhriodol. Anogir Derbynwyr Grantiau i ddatblygu eu canllawiau, eu hyfforddiant a'u gweithdrefnau mewnol eu hunain, er mwyn helpu eu gweithwyr pryd bynnag y byddant yn rhyngweithio neu'n ymgysylltu fel arall â grwpiau agored i niwed. Dylai hyn gynnwys y gallu i adnabod grwpiau sy’n agored i niwed a gweithredu ar eu rhan, deall beth yw ymddygiad neu gamdriniaeth amhriodol, a hefyd sut i weithredu ar hynny.
3. Dylai Derbynwyr Grantiau fod yn ymwybodol ei bod yn ofynnol iddynt gael gwiriadau'r Gwasanaeth Datgelu a Gwahardd ar y rhai sydd â chyswllt uniongyrchol â grwpiau agored i niwed, lle nad oes cliriad ar waith eisoes, yn enwedig y rhai sy'n bwriadu gweithredu mewn sefyllfa o ymddiriedaeth, mewn swydd a reoleiddir. Mae Deddf Diogelu Grwpiau Hyglwyf 2006 yn rhoi arweiniad pellach yn ogystal â phennu y bydd y Gwasanaeth Datgelu a Gwahardd yn gwneud penderfyniadau ar unigolion a ddylai gael eu gwahardd rhag gweithio gyda grwpiau sy’n agored i niwed.[[4]](#footnote-4)

**Hawliau dynol a chyfraith cyflogaeth**

1. Rhaid i Dderbynwyr Grantiau gydymffurfio â'r holl ddeddfau perthnasol ar hawliau dynol a chyflogaeth yn yr awdurdodaethau y maent yn gweithio ynddynt a chael dulliau cadarn o sicrhau bod yr isgontractwyr yn eu cadwyn gyflenwi yn cydymffurfio hefyd. Mae hyn yn cynnwys cydymffurfio â darpariaethau Deddf Caethwasiaeth Fodern 2015.[[5]](#footnote-5)

**Arferion busnes**

**Rheoli risg**

1. Drwy reoli grantiau'n gadarn, ceisiwn sicrhau bod risg yn cael ei gosod gyda'r parti sy'n fwyaf abl i'w rheoli. Mae hyn yn cynnwys ei gwneud yn ofynnol nad yw Derbynwyr Grantiau’n trosglwyddo risg yn amhriodol i gyfryngwyr, endidau eraill neu isgontractwyr, ac i beidio â haeru eu bod yn gallu rheoli risg sydd, mewn gwirionedd, yn cael ei rheoli'n well gan y llywodraeth. Dylai pob parti i grant fod yn barod i rannu gwybodaeth am risgiau yn y gwaith cyflenwi, er mwyn i unrhyw risgiau o sylwedd gael eu lliniaru.

**Gwella’n barhaus**

1. Rydym yn disgwyl i'n Derbynwyr Grantiau ddefnyddio’r arferion gorau cydnabyddedig sy'n benodol i'r sector wrth gyflawni gweithgareddau sy'n cael eu hariannu gan y Llywodraeth. Rydym hefyd yn disgwyl i Dderbynwyr Grantiau wella'r gweithgareddau hyn yn barhaus a chynnig arloesedd, syniadau ac arbenigedd i helpu'r llywodraeth i fynd i'r afael â'i heriau strategol a’i heriau polisi ac i gefnogi twf a, lle bo'n gymwys, i gyfrannu at fudd y cyhoedd yn y Deyrnas Unedig a thros y môr.

**Cyflawni o ben i ben**

1. Rydym yn disgwyl i Dderbynwyr Grantiau fod yn ymwybodol o sut maen nhw’n cyfrannu at gyflawni'n gyffredinol, a gweithio gyda'r llywodraeth a Derbynwyr Grantiau eraill i sicrhau bod eu gweithgareddau'n cael eu defnyddio'n effeithiol, gan greu darpariaeth o ansawdd uchel. Rydym yn disgwyl i Dderbynwyr Grantiau ymddwyn yn unol â'r safonau gofynnol, fel y'u nodir yn y cytundeb grant, a bod yn barod gyda'r wybodaeth angenrheidiol pan fydd cytundeb grant yn dod i ben ac mewn cyfnod trosiannol sy'n arwain at ddiwedd y grant.

**Gwerth**

1. Dylai adrannau'r Llywodraeth sicrhau bob amser eu bod yn cael gwerth, wrth wario'r arian a gânt gan y Trysorlys, a dylent allu dangos y gwerth hwnnw i'r Senedd a'r cyhoedd. Mae hyn yn golygu y dylai cytundebau grant gael eu strwythuro i sicrhau bod y cyllid yn cael ei ddefnyddio at y diben a fwriadwyd, yn unol â gwariant cymwys diffiniedig, ac i sicrhau gwerth cynaliadwy, drwy gydol oes y grant.
2. Er ein bod yn derbyn bod ein Derbynwyr Grantiau yn cael eu cymell gyda'r addewid o arian grant i gynnal gweithgareddau mewn ffordd sy'n cyd-fynd â pholisi'r llywodraeth, rydym yn disgwyl i Dderbynwyr Grantiau beidio â manteisio ar safle presennol neu safle monopolistig, sefyllfa frys neu ddiffyg cymesuredd o ran gallu neu wybodaeth i bennu prisiau manteisgar. Rydym yn disgwyl i Dderbynwyr Grantiau weithio'n ddidwyll i ddatrys anghydfodau yn brydlon ac yn deg, drwy gydol oes y dyfarniad grant, drwy ddulliau datrys anghydfod sy'n cael eu cyfleu'n glir a thrwy reoli’r berthynas yn dda.

**Enw da**

1. Rydym am weithio gyda Derbynwyr Grantiau sy'n falch o'u henw da am ddelio'n deg a darparu ansawdd. Rydym hefyd am i gydweithio â'r llywodraeth gael ei weld fel rhywbeth sy’n gwella enw da’r Derbynnydd Grantiau. Yn yr un modd, disgwyliwn i Dderbynwyr Grantiau sicrhau, wrth gyflawni'r gweithgaredd a ariennir, nad ydyn nhw, na neb o'u partneriaid, eu cyfryngwyr na hyd yn oed eu hisgontractwyr, yn cymryd rhan mewn unrhyw weithred neu anwaith sy'n rhesymol debygol o leihau'r ymddiriedaeth sydd gan y cyhoedd yn y llywodraeth.

**Seiberddiogelwch**

1. Mae'n hanfodol bod Derbynwyr Grantiau yn diogelu uniondeb a diogelwch eu systemau ac yn cydymffurfio â safonau a chanllawiau perthnasol y llywodraeth. Rhaid i Dderbynwyr Grantiau hysbysu'r Ganolfan Seiberddiogelwch Wladol os cânt wybod am unrhyw ddigwyddiad seiberddiogelwch sy'n effeithio ar ddata'r llywodraeth neu a allai effeithio arno.[[6]](#footnote-6)

**Cyllid Grant sy’n Amgylcheddol Gynaliadwy**

1. Rydym yn disgwyl i'n Derbynwyr Grantiau fod yn ymwybodol o rwymedigaethau cyfreithiol a gweithredol y llywodraeth o dan y ddeddfwriaeth gwerth cymdeithasol a helpu’r llywodraeth i gydymffurfio â'r rhain, er mwyn cyflawni'r polisi ehangach sy’n sail i'r cytundeb grant, ac i gyflawni'r targedau a ddiffiniwyd yn Ymrwymiadau Llywodraeth Werdd 2016 i 2020.[[7]](#footnote-7) Disgwyliwn i'n Derbynwyr Grantiau helpu’r llywodraeth i ddeall ac (os oes modd) i leihau'r effaith bosibl y gallai gweithgareddau a ariennir gan grant ei chreu i’n hamgylchedd.
2. Rydym yn disgwyl i Dderbynwyr Grantiau fod yn agored ac yn dryloyw wrth helpu’r llywodraeth i adrodd yn gyhoeddus ar unrhyw effeithiau amgylcheddol.

**Cyfrinachedd**

1. Disgwylir i Dderbynwyr Grantiau gydymffurfio â'r darpariaethau yn eu cytundebau grant ac unrhyw ofynion cyfreithiol i ddiogelu gwybodaeth sensitif. Gall Derbynwyr Grantiau hefyd fod yn barti i wybodaeth gyfrinachol sy'n angenrheidiol er mwyn iddynt fod yn bartneriaid effeithiol.
2. Dylid ymdrin â'r wybodaeth hon, hyd yn oed os nad yw'n cael ei chwmpasu gan ddarpariaethau yn y cytundeb grant, gyda'r un gofal â gwybodaeth o sensitifrwydd tebyg yn sefydliad y Derbynnydd Grant ei hun.

**Gwrthdrawiadau Buddiannau**

1. Rhaid i Derbynwyr Grantiau liniaru'n briodol rhag unrhyw wrthdrawiad buddiannau gwirioneddol neu dybiedig drwy eu gwaith gyda'r llywodraeth. Ni ddylai Derbynnydd Grant sydd â safle dylanwadol a gafwyd drwy ddyfarniad grant ddefnyddio'r safle hwnnw i greu anfantais annheg i unrhyw Dderbynnydd Grantiau arall nac i leihau'r potensial ar gyfer cystadleuaeth yn y dyfodol, er enghraifft, drwy greu ateb technegol sy'n cloi’r grant i mewn i fethodolegau neu weithgareddau perchnogol y Derbynnydd Grant.

**Safonau Ymddygiad**

**Ymddygiad Moesegol**

1. Mae'n ofynnol i weision sifil gynnal Saith Egwyddor Bywyd Cyhoeddus wrth ymwneud â thrydydd partïon ac rydym yn disgwyl gweld yr un ymddygiad yn hollol gan Dderbynwyr Grantiau. Disgwyliwn weld y safonau moeseg uchaf gan Dderbynwyr Grantiau, eu hasiantau, eu cyfryngwyr dewisol a’u hisgontractwyr posibl wrth gyflawni'r gweithgareddau a ariennir gan y llywodraeth. Rydym yn disgwyl i Dderbynwyr Grantiau fod yn bendant ynglŷn â’r safonau y maent yn eu mynnu gan eu swyddogion gweithredol, eu rheolwyr, eu cyflogeion, eu partneriaid, eu gwirfoddolwyr a’u hisgontractwyr a bod ganddynt brosesau llywodraethu ac archwilio i fonitro a gorfodi'r safonau hyn.

**Atal Twyll a Llygredd**

1. Rydym bob amser yn disgwyl i Dderbynwyr Grantiau gadw at ddeddfau gwrthlygredd, gan gynnwys ymysg pethau eraill Ddeddf Llwgrwobrwyo 2010, Deddf Twyll 2006 a’r rheoliadau atal gwyngalchu arian. Rydym yn disgwyl i Dderbynwyr Grantiau fod â phrosesau cadarn i sicrhau bod eu hasiantau, eu cyfryngwyr, a’u hisgontractwyr posibl hefyd yn cydymffurfio â'r deddfau hyn. Ni fyddwn yn goddef unrhyw fath o arferion llwgr, gan gynnwys cribddeiliaeth a thwyll, a disgwyliwn i Dderbynwyr Grantiau fod yn wyliadwrus a mynd ati i chwilio am arferion llwgr, twyll, a’r risg o droseddolrwydd o’r fath, wrth gynnal eu gweithgareddau.
2. Dylai Derbynwyr Grantiau hysbysu'r llywodraeth ar unwaith pan amheuir neu pan ddatgelir arferion llwgr neu dwyllodrus, gan ddatgelu unrhyw fuddiannau a allai effeithio ar y penderfyniadau a wnânt neu'r cyngor a roddant i'r llywodraeth.

**Tryloywder**

1. Rydym yn disgwyl i Dderbynwyr Grantiau fod yn agored ac yn onest wrth ymwneud â'r llywodraeth a, lle bo angen, helpu’r llywodraeth i fodloni’r ymrwymiadau tryloywder yng Nghynllun Gweithredu Cenedlaethol Llywodraeth agored y Deyrnas Unedig, 2016-18.[[8]](#footnote-8) Hefyd, lle bo'n ofynnol o fewn y cytundeb grant, rydym yn disgwyl gweld costau’n cael eu datgelu’n llawn ac yn gyflym, yn unol â’r canllawiau a gyhoeddwyd a thelerau'r cytundeb grant.

**Ymdrin ag Asiantau, Partneriaid, Cyfryngwyr ac Isgontractwyr**

1. Disgwyliwn i'n Derbynwyr Grantiau ymdrin yn deg ag unrhyw endidau eraill y maen nhw'n gweithio gyda nhw wrth gyflawni'r gweithgareddau a ariennir gan y grant y maen nhw'n eu cyflawni. Rydym yn disgwyl i Dderbynwyr Grantiau osgoi trosglwyddo lefelau afresymol o risg i endidau eraill, yn enwedig i'r rhai nad yw’n rhesymol disgwyl iddynt reoli na chyflawni'r risgiau hyn. Rydym yn disgwyl i Dderbynwyr Grantiau beidio â chreu rhwystrau sy’n atal defnyddio mentrau bach a chanolig sy'n gymwys i gyflawni neu i helpu gweithgareddau a ariennir gan grant, ac i hybu arloesedd er mwyn cynyddu gwerth neu ansawdd y gweithgareddau hynny.

**Cyfrifoldeb Cymdeithasol**

1. Rydym yn disgwyl i'n Derbynwyr Grantiau hybu cyfrifoldeb cymdeithasol; drwy gynnal gwerthoedd y cod hwn a chefnogi meysydd polisi allweddol y llywodraeth mewn cyfrifoldeb cymdeithasol, megis (ymysg pethau eraill) amrywiaeth a chynhwysiant, cynaliadwyedd, talu'n brydlon, ymgysylltu â mentrau bach a chanolig, cefnogi Cyfamod y Lluoedd Arfog, prentisiaethau a datblygu sgiliau.

**Cydymffurfio**

1. Amcan cyffredinol y cod hwn yw sbarduno gwell perfformiad drwy holl gyllid grant y llywodraeth, drwy greu perthynas agored a llawn ymddiriedaeth gyda'n Derbynwyr Grantiau. Disgwylir i Dderbynwyr Grantiau sy'n cyflawni gweithgareddau a ariennir gan grantiau'r llywodraeth gydymffurfio â phob agwedd ar y cod hwn, a thelerau ac amodau'r cytundeb grant.
2. Y cytundeb grant yw’r fframwaith cyfreithiol ar gyfer cyflawni pethau, a dylai gyfeirio at y cod hwn. Dylai Derbynwyr Grantiau fod yn agored a thryloyw gyda'r llywodraeth ynglŷn â thorri’r egwyddorion a amlinellir yn y cod hwn neu amheuaeth eu bod yn cael eu torri, a dylent hysbysu'r llywodraeth yn ddi-oed am unrhyw doriad o'r fath. Os bydd diffyg cydymffurfiaeth â gofynion y cod hwn yn cael ei hysbysu neu ei honni, y cam cyntaf yw i'r llywodraeth drafod yr honiadau gyda'r Derbynnydd Grant. Os na fydd hynny'n datrys y mater, neu mewn achosion lle mae'r toriad yn ddigon difrifol, gall yr adran berthnasol ystyried atal y cytundeb grant dros dro neu ei derfynu, a gall gymryd camau i adennill rhywfaint neu'r cyfan o'r arian a dalwyd.
1. Ceir manylion Cod y Gwasanaeth Sifil a’r Saith Egwyddor ar gov.uk, yma:

https://www.gov.uk/government/publications/civil--‐service--‐code/the--‐civil--‐service--‐code

ac yma:

https://www.gov.uk/government/publications/the--‐7--‐principles--‐of--‐public--‐life. [↑](#footnote-ref-1)
2. Canllawiau ategol ynghylch Safon Weithredol y Llywodraeth ar gyfer Grantiau Cyffredinol: <https://www/gov.uk/government/pubications/grants-standards> [↑](#footnote-ref-2)
3. Ceir manylion Deddf Cydraddoldeb 2010 yma: https://www.gov.uk/guidance/equality--‐act--‐2010--‐

guidance. [↑](#footnote-ref-3)
4. Mae Deddf Diogelu Grwpiau Hyglwyf 2006 ar gael yma: https://www.legislation.gov.uk/ukpga/2006/47/contents. [↑](#footnote-ref-4)
5. Mae trosolwg o Ddeddf Caethwasiaeth Fodern ar gael yma: https://www.gov.uk/government/collections/modern--‐slavery--‐bill. [↑](#footnote-ref-5)
6. Gwefan y Ganolfan Seiberddiogelwch Wladol: https://www.ncsc.gov.uk/. [↑](#footnote-ref-6)
7. Mae manylion Ymrwymiadau Llywodraeth Werdd 2016-2020 ar gael yma: https://www.gov.uk/government/publications/greening--‐government--‐commitments--‐2016--‐to--‐2020. [↑](#footnote-ref-7)
8. Mae manylion Cynllun Gweithredu Cenedlaethol Llywodraeth Agored y DU 2016--‐18 ar gael yma:

https://www.gov.uk/government/publications/uk--‐open--‐government--‐national--‐action--‐plan--‐2016--‐18/uk--‐open--‐government--‐national--‐action--‐plan--‐2016--‐18. [↑](#footnote-ref-8)